Дидар АМАНТАЙ

Әзиза – Данарға!

ТЕРЕЗЕ / пьеса-жоба

автордың прозалық көркем шығармалары және пәлсапалық еңбектері желісі бойынша

преамбула

Сахна. Қызыл іңір. Азан-қазан, апақ-сапақ шақ. Жол бойы тізілген терезелерден өлмеусіреп, көшеге әлсіз жолақ жарық түсіріп, біртіндеп білте шамдар жанып жатыр.

Иран-парсы көркем фильмдеріндегі аллеялар тәрізді сурет. Көрініс.

Төрде қарауытып үлкен экран ілініп тұр. Сәлден соң, экран жанып, бастапқы титрлар жүре бастайды:

Қазақтың ұлттық академиялық драма театры

Дидар Амантайдың пьесасы бойынша қойылған режиссердің

ТЕРЕЗЕ атты спектаклі

Рөлдерді сомдағандар:

1 көрініс

Экран сөнеді. Қайта көз байлаған қараңғылық орнайды.

Кенет қараңғылықты жарып, жаққан сіріңкеден, майшам тұтанады, жалыны тербеліп өлмеусіреп жанады. Қараңғы кеңістікті тілген жалғыз шұғыла жарық. Көк жалқын жалыны – дұға оқығандай күбірлеп сөйлеген адам демінен – ары-бері шалқи төгіліп, іргесіне көлеңке түсіреді. Көлеңке жалын ізімен теңселе билеп тұр. Бәрі экраннан ірі планда көрінеді.

Жарық біртіндеп күшейгенде, алаңкөлеңке кеңіс-тікте терезенің сұлбасы байқалады. Майшам терезе түбінде жанып тұр.

Жалғыздық образы.

Бір адамның өзімен өзі сөйлескен күбірі тағы естіледі. Бейтаныс әлсіз дауыс жан-жағына құмығып жетеді.

Сахнадағы жарық тағы күшейе түседі.

Енді терезе мен терезе түбінде жанған майшамның ар жағынан, түкпірден креслода отырған бір мүгедек адам қарауытады. Күбірлеп отыр.

Жарық сөнеді.

2 көрініс

Сахнада – жеті терезе. Біріншісінде – медбике бала көтеріп тұр. Екіншісінде – қызыл галстук таққан бала. Үшіншісінде – қыз бен жігіт. Төртіншісінде – деловая встреча. Бесіншісінде – Мерседес автомобилі. Алтыншысында – креслода отырған жігіт. Жетіншісінде – терезе бір көтеріледі, бір түседі.

Әр терезеге – кезек-кезек жарық түсіріледі.

Экранда – ірі план.

3 көрініс

Сахнада – қос терезе, дәулетін, кедейшілігін білдіреді.

Арық терезе. Семіз терезе.

4 көрініс

Сахна – алакөлеңке, бай терезеден жарық көрінеді. Кенет кедей терезелі үйден шыққан, от ұстаған екі жігіт, бай терезені сындырып, ішіне от тастайды. Сосын, қаша жөнеледі.

У-шу. Жұрт азан-қазан.

5 көрініс

Сахнада – бірнеше терезе. Әкім терезелерді жауып, құлыптап жатыр.

– Сендер, бәрібір, терезенің қадірің білмейсіңдер.

– Енді, бұл сөзіңіз ауданның сөзі емес шығар.

– Менің сөзім, сендер арыз-шағымды доғарыңдар.

– Сонда біздің үйімізге күн түспей ме?

– Қараңғыда өмір сүреміз бе?

– Сендерге айға қарасаңдар да жетеді.

– Әрине, сендерге ай қарап жүргеніміз жақсы.

– Қалай?

– Есікті ашып...

– Жабық есіктен қалай қараймыз?

– Ашып...

– Мылтығын ұстап ұры тұрса ше?

– Иә, ұрыны қарақшы тонаған заман.

– Ұрыға ашпаңдар.

– Енді ұры айтып келмейді ғой.

– Ашпаңдар, біле білсеңдер, есік те терезе. Шыныдан жасаңдар.

– Ауылда бір-ақ терезе бола ма?

– Бір-ақ терезе.

– Өз үйіңізде төрт терезе бар! Сыйса, бес терезе қылатын едіңіз, бұл не деген сұмдық!

– Әр үйде бір-бір терезе, опасно!

– Сонда, жалпыға бір терезе ме?

– Ауылымызға бір терезе жетеді.

6 көрініс

Сахнада есіктей үлкен терезе. Алдында, шелектің қасында бір адам отыр. Жұрт терезеден қарауға келе жатыр.

– Терезе құтты болсын!

– Ұзағынан сүйіндірсін.

– Терезе алдында бәріміз де теңбіз.

– Терезе – теңдіктің белгісі.

– Бұл ауылдың көркі ғой.

– Құты, құты...

– Айғайлап құтын қашырмайық.

– Ал, балам, мен қарай қояйын.

– Бес теңге.

– Қайдағы бес теңге.

– Платный. Жай қараған бес теңге, ойланып қара-ған он теңге.

– Ойбай, көтек!

– Бұл не деген масқара!

– Ауданға жазамыз.

– Терезе ауылы мұндайға шыдамайды.

7 көрініс

Са хнада терезелер шеруі келе жатыр. Транспаранттар. Өздері айғайлап келеді. ТЕРЕЗЕ ТЕРЕЗЕГЕ ТЕҢ! ӘКІММЕН ТЕРЕЗЕСІ ТЕҢ СӨЙЛЕСЕМІЗ.

Дауыс:

Әсілі, сөзге күш қоспау керек, сөздің толқыған өз қуаты бар.

Күшейіп айтқан сөздің күшігі көп болады. Алайда, сонда да күші көбеймейді. Сөзге қуат беретін – шындық, күшейіп айтқандық емес.

8 көрініс

Креслодағы жігіт терезеден қарап отыр. Кейде бірдеңе жазып қояды. Сыртта шеру өтіп бара жатыр. Бір адам шерушілерге қол жайып қайыр сұрап жүр. Ол қаламын ұстап қайта жазып кетті... Өзі және дауыс.

– Мен адамның қарны ашады деп ойламаппын да.

– Адам – жаратылысынан ұмытшақ, жамандықты да, жақсылықты да тез ұмытады.

– Қиындықты да.

– Қандай едің, қандай болдың.

– Мені бәрі ұмытты.

– Әркім өзіне өзі ғашық.

– Рас, өзгені көрмейді.

– Сен де соқыр болдың, талайды жылаттың, қан-шасының обалына қалдың.

– Бүкіл адам баласы соқыр. Бір атадан тараған адамзат ұрпағы бүгінде – құрлықтарға, белдеулерге, шекараларға, елдерге, нәсілдерге, халықтарға, ұлттарға, аймақтарға, қалаларға, ауылдарға бөлінген.

Көзқарасына, сеніміне, дәстүріне, тіліне, көңіліне, қарымына, тарихына қарай тағы бірнеше топтарға, қауымдарға, жиындарға бөлшектенеді, қосындар, өз кезегінде, қалаған даму бағытына, ортақ мүдде қамына, қол созған мұратына байланысты үлкенді-кішілі одақтарға бірігеді. Бірігуінің өзінде бөліну тұр.

– Жер – жалғыздықтар мекені.

– Адамды ешкім бөлмейді, өздері бөлінеді.

– Топ жарып, ілгері ұмтылған адамзат табиғатты, Жерді, ғарышты өзіне бағындырып, планетамыздың иесі, бүкіл әлемнің шырақшысы атанса да, шексіздікті күзет қойып, бақылап-қадағаласа да, космоста аядай орынға ие Жер шарында бірігудің бір бұзылмайтын тәртібін, бұлжымайтын заңын орната алмай-ақ қойды.

– Дәулеті шалқыған елдер көл-көсір дастарқандар жайып, үстін рәсуа азыққа толтырып жатқанда, молшылықтың қызығын көріп, ағыл-тегіл ас қоқысқа төгіліп жатқанда, басына бақ қонбаған, ішіне шыр бітпеген жарлы қауым жақсыдан күдер үзіп, өлденең нәубетке төтеп бере алмай, аштықтан жаппай қырылып жатады.

9 көрініс

Сырттан тағы терезе ұстаған адамдар көрінеді. Олар біресе әрі, біресе бері жүреді. Ол терезенің пердесін түсіреді.

Өзі және Дауыс.

– Өмірі тозаққа айналған ортада өзіміз тоқ отырсақ, қалай бақыт кешеміз.

– Тыныштығын, беймаза бақытын іздеген жан әдетте жан-жағынан алаңсыздық, жақсылық, арман-үміт көргенде ғана жай табады.

Пердені түріп, тысқа қарады. Бір әйел шап-шағын қос терезені құшақтап келеді.

– Біз үнемі көш үстінде, қашанда керуен басындамыз.

Алғашқы пәлсапалық сөз – бесік.

Құтты мүлік. Ата мүлік. Баланың алтын ұясы.

Қазақ, бесікті тербеткен ана әлемді тербетеді, деп түсінеді. Тіршіліктің ұзақтығы: тал бесіктен жер бесікке дейін...

10 көрініс

Сахна. Жұрт бірнеше терезені табыт құсатып төбелеріне көтеріп келеді. Қаралы көш. Терезелеріне күн түспей, құсадан қайтқан пенделер.

Дауыс:

Көшпелі танымында, адам – қонақ. Тіпті, екі адам бір-біріне қонақ. Жолаушы да, күтіп алған да – қонақ.

Жолға шыққанда, сен де – қонақсың. Бүгін шаңырақ иесі, ертең сапаршы, одан арғы күні көшті бастап, қоныс аударып көшіп бара жатасың.

11 көрініс

Қарауытқан адамның ұзын көлеңкесі тамақ ішіп отыр.

Дауыс:

Қонақ отағасының қас-қабағына қарайды, қабағын аңдып, қабағын бағады, егер шаңырақ иесі қабағын шытса, қабағын түйсе – қабағын қар жапса, қабағы тырысса, мейман қабағынын астымен қараcа...

12 көрініс

Сахнада терезелерін жамылып жұрт ұйықтап жатыр. Терезелер орнында, қабырғадағы ұяға тас қаланған, әрі құлып ілініп тұр. Үй туралы тексті оқыған сайын жатқан адамдар терезелерін көтеріп тұра бастайды.

Дауыс:

Үйсіз адам – күйсіз адам. Яғни, үй – адамның күйін келтіретін жайлы орын. Ұя. Жататын жатақ, тұрақтаған қоныс, тынығатын жер. Ойға алаңдайтында, қажытқан ойдан демалатын да жер. Жаның тербетілетін бесік.

Көсіліп ұйықтайтын ... жатағың, алаңсыз өмір сүретін ... мекенің. Бақыт баспанасыз да өмір сүреді, бірақ, бақыттың да – өз үйі бар – ол жүрек. Жүрек дегеніміз көңіл. Үйі жоқ адам көңілсіз өмір сүреді...

Отан да – үй.

Ғаламзаттың жалғызы – қара Жер де – үй. Шексіз ғарыш та – үй.

Бірақ, ата мекен, сүйген Отан, туған үй ғана – үй бола алады.

13 көрініс

Терезеге ұқсаған кітап. Терезеге ұқсаған компьютер. Терезеге ұқсаған теңге. Үшеуінен үш адам әлемге қарап тұр. Біреуі тек кітаптарды ғана көреді, біреуі компьютерден бас алмайды, біреуі ақшадан басқаны білмейді.

Бәрі тізбектеліп көз алдынан өтіп жатыр.

Дауыс:

Бүгін кітаптың дәуірі өтіп, ғаламтор заманы келді... Телевидение көгілдір экраннан осы жайтты хабарлайды, кино бұл жайлы фильмдер көрсетеді, ғаламтор сынған айналардың бір бірін қайталап түсірген бейнелеріндей бір сайттан екінші сайтқа көшіріп басып, тоқтаусыз жазып жатады.

Театрдың өлгені туралы қазанамалар фотография пайда болғанда жарық көре бастады, кино экранға шыққанда айтылды, компьютер желіге қосылғанда жырланды, ғаламдану уақыты туып, ғаламтор күшейгенде көбейді.

Бірақ, театр ештеңеге қарамай, жан дүниемізді сарайлап, қастерлі өнер сахнасында салтанат құрып, әлі де асқақ өмір сүріп келеді.

14 көрініс

Төрт терезе тұр. Біріншісінде – домбыра тартып отыр. Екіншісінен фортепьяно үні шығады. Үшінші терезеден жарқ-жұрқ еткен музыка әуеніне билеген жастар көрінеді. Төртіншісінде басына шлем киген, үстіне түрлі гаджеттер таққан жасөспірім келе жатыр.

Жарнама: Интернет өшірулі – сұраныс хақ / ИНТЕРНЕТ ОТКЛЮЧЕН ИЗ-ЗА НЕНАДОБНОСТИ

Сыртта, көше бойында бір жылу тұрбасы жанына бір ер адам өзіне төсек салып жатыр. Мойнын созып терезелер жаққа қарап қояды, сосын музыка екпініне, ырғақты күйіне үйлесе кенет билей жөнеледі. Музыка аяқталғанда біресе домбыраға қосылып ән шырқайды, біресе фортепьяно сүйемелдеуімен ән салады, біресе жылдам музыка әуеніне елтіп, билеп-билеп қояды.

Билеуін тоқтатып, газетке оралған нанын алып жейді. Құтыдан су ішеді. Димаш Құдайбергенов орындауындағы халық әні естілгенде солқылдап жылайды. Терезе мен қарт адам арасынан ел ары-бері тоқтамай өтіп жатыр, ешқайсы ешкімге, ешнәрсеге назар аудармайды.

Дауыс:

Кісілік деген бар (нравственность) және ар-ұят деген бар (мораль).

Тегінде, кісілік ешқашан өзгермейді. Өйткені адамгершілік, кісіліктің арқасында ғана адам баласы адам боп қалады. Адамдық қасиеттердің жиынтығы – кісілік.

Ойында береке, өмірінде мұрат, сезімінде махаббат жоқ. Бәрі үнсіз – әлем де, адам да, құдыреті күшті Құдай да. Қайғы-мұңда жоспар, уайымда жөн-жосық, шерде жоба-үлгі – бола ма, демек, қапада жол-соқпақ, қасіретте дүйім елді жарылқайтын жасампаз рух жоқ. Болашаққа қол созған, ілгері ұмтылатын, ілкіден келе жатқан құштарлықта ғана қиындықты жеңе алатын күш-қуат бар.

Даналыққа құштарлық – өмірге құштарлық.

Маңдайы жарылды.

Жасыма, жасқанба, шегінбе.

Өмірді сүй.

Шексіз.

Сабыр ет.

Тіршілік – ұлы Тәңірдің ризығы.

Ғалам әділеттен, ғұмыр махаббаттан тұрады.

Күдеріңді үзбе.

Үміт, есіміңді күбірлеймін жай ғана, күдеріңді үзбе.

15 көрініс

Үлкен терезенің ар жағынан бір адам қарауытады. Сыртта он үш жасар қыз бала терез алдында бадминтон ойнап жүгіріп жүр. Енді бір мезет он алты жасар бой жеткен велосипед теуіп терезе алдында жол үстінде кетіп бара жатады. Сосын, қыз ұзатқан автомобиль, той көріністері экраннан көрінеді, шампандар құйылады, тілектер айтылады, фотоаппараттар жас жұбайларды сыртылдатып суретке түсіріп жатады. Түкпірде отырған адам, кресло дөңгелегін айналдырып терезеге жақындап, ауып түспек болады. Содан соң еңкілдеп жылайды:

– Үміт, неге мені тастап кеттің, күдерімді үзгім келмейді, мен сені күтемін. Бір күні қаладан келіп, мені ауылдан алып кететініне сенемін, мүмкін, сен менің қай ауылда екенімді білмейтін шығарсың. Интернетке кірсең, жылдам тауып аласын, тіпті, Фейсбукте, Инстаграмда, сыныптастар мен байланыстағылар деген әлуметтік желілерде де бармын. Құтқар мені азаптан, мен қазір ешкімге керек емеспін, жұрт іздемейтін, ел есіне алмайтын, күні ұзақ естеліктер жазып ескімен өмір сүретін, өткенге байланып, кешегіде ұмыт қалған – жалғыздықпын. Әсіре-жалғыздықпын.

16 көрініс

Ол тағы жалғыз отыр. Креслосы ары-бері шайқалып тұр.

– Бірақ, бір өмірге бір махаббат аз.

– Жарты өмірге де.

– Кім біледі, ғашықтық сезімі ешқашан таусылмайтын тек қана таза құмарлық шығар.

– Мүмкін, әлсіремейтін аңсарлық.

– Муза.

– Әлде, музыка.

– Аяқталмайтын әуен.

– Аңсағаны.

– Сағыныштың әсері ме?

– Есімде жоқ, әуелі, Жанар болса керек.

– Гүлмира емес пе?

– Жоқ. Сары қыз. Не екеуі қатар.

– Бірақ, Сәуле жақсы еді, өзбекпін дей саламын дегені есіңде ме?

– Есімде.

– Одан бұрын Айнұр бар ғой.

– Айнұр бар.

– Қасындағысы жақсы еді.

– Айгүл ме?

– Иә.

– Жүзі сұлу болатын.

– Меніңше, сол Айгүл сені жақсы көрді.

– Мүмкін.

– Бота ше, Ботаны ұмытып кетпейік.

– Ол да ғажап-тұғын.

– Бәрінен Сәуле күшті еді.

– Әлі Маржан бар.

– Сосын, Шынар.

– Сұлулығы бет қаратпайтын еді.

17 көрініс

Бөлмеде тыныштық орнады. Құлаққа ұрған танадай тыныштық. Ол жалғыз отыр. Жазуын доғарып терезеден сыртқа қарады. Сыртта ештеңе жоқ.

Дауыс:

Әжемнің айтқаны, Өліара – екі айдың арасындағы уақыт. Әдетте, Өліарадағы жауын-шашын келесі айға жалғасады: туған айдың бастапқы екі күні мен батқан айдың соңғы екі күні, расында, көзге көрінбейтіні бар. Бұл аралық – өліара кезең. Ай сүлдерін сүйретіп жеткенде, жұлдызды аспанда жарқырап жүзіп, анық көрінгенде, тілеуқор халық тілек айтады. Қазақ түсінігі бойынша, айшылық алыс жолдың бел ортасына таман ай толады. Ертеңіне, шырт ұйқы дендеп, алагеуім шақ орнап, қара мақпал түн ауғанда, шұғыласына терең шомылған таң, алқынып өрт ішіне кіріп келе жатқандай, тіпті, елең-алаң мезгілден қаулап жанған от құшағында арпалысып жүргендей, шапағы көк жалқын қызғылт жалынға ұқсап, алаулап атып, жиекті қызыл арай, сары алтын түске бояйды.

18 көрініс

Атасы екеуі шалғында шалғы жанып отыр. Мосыда – шайнек. Жаз мезгілі.

Атасы:

Хамал көрген айыңыз сәуір күтіп, жамал бөрік жайымыз тәуір, тіпті, хамал – кешегі наурыз айының атауы. Құт – ескіше Ақпан айы. Жәди – бүгін ұмытылған – Желтоқсан, Дәлу – Қаңтар. Саратан – Маусым, Зауза – Мамыр. Чіллә – Шілде. Әсетіміз де – Шілде. Сүмбілеңіз – Тамыз. Ақырап – Қазан. Мизам – Қыркүйек. Қауыс – Қараша. Отамалы – көкек айының он бірінде кіріп, он жетісінде шығатың амал. Қазақтың көшпелі ғұмыры бір жыл ішінде қол диірмен тасындай айналып келіп отыратын амалдардың бір-біріне арқандай байланған тіршілігі. Ыстықты суық, желді аптаны боран алмастырған, қарлы күндерді жаңбыр, әр маусымның бір мезгілін қамтып, қысқа мерзімде өте шығатын табиғи құбылыстар. Тосын жайттар күн тоқырағанда, қараша қайтқанда, Үркер батқанда, мұз қатқанда, киік матауында, қыс тоқсанында, ай тоғамында жүретін жеті амалға бөлінеді.

19 көрініс

Үміт келе жатқандай, ары-бері бір әйел өтеді. Көктемгі пальтода.

Дауыс:

Кісіліксіз адам – жабайы, тағы, аяушылығы жоқ, қайыры кеткен, рақымы таусылған қатыгез, тіпті, қазақ ондай адамды хайуанға, малға, яғни мақұлыққа теңейді.

Кісілік – адамның шыққан тегі. Құдай жаратқан есті жаратылыс. Пенде. Бірақ, адам Әзәзіл алдында дәрменсіз.

Әзәзілге сыр алдырған адам өмірдің шырғалаңында, өткірдің жүзіне түседі.

Терезеден қарап отыр. Біресе от боп өртенеді. Біресе теңіз толқынына айналып, жағаны ұрады. Біресе жел боп соғады, құйындатады. Текст қатар жүріп жатады.

Ол маңдайы сарт етіп жақтауға соғылады.

Кенет аспанға ұшып бара жатып ілініп қалады.

Салақтап тұрады. Сосын төмен, жерге құлайды:

Адам – күштілігімен де, әлсіздігімен де кісі, бірақ опасыздығымен, мейірімсіздігімен хайуан.

Кісілік – адам Жердің иесі, Көктің құлы боп тұрғанда, ешқашан жоғалмайтын, ескірмейтін, жаңармайтын, өзгермейтін, өшпейтін қасиеті. Кісілік, шын мәнінде, дүние жаратылғанда, адамның өзімен бірге жаралған, әр заманда жалғасқан ұрпағымен бірге туып, бірге жасап келе жатқан қасиеті.

Енді ол терезенің ар жағында өткен өмірінің кезеңдерін қайталай бастайды. Балалық шақ, бозбала кез. Жастық шақ, іскерлік уақыты, дерт шалған күні.

Ойын жалғастырады:

Кісілік – уақытқа тәуелді емес, кісіліктен безген уақыт болады, бірақ, ол – хайуандардың заманы.

Кісіліктің соңы – ақырзаман. Діни түсінікте мақшар күні кісілік талқыға түседі, дәурен құрған заманы, бейнет кешкен дәуірі айтылады, сөйтіп, ұзақ ғасырларға созылған, бітпестей көрінген кісілік уақыты аяқталады, жауаптасу кезеңі басталады. Дәлірек, жауап алу кезіне жетеді.

Ұят нәрсенің бәрі хайуандық емес. Ұят – өз заманының баласы. Келесі ғасырда оны халық ұмытады, енді оны ешкім танымайды, қоғамдық сана басқа шарттардың жетегіне түседі.

20 көрініс

Сахнада – терезеге тақтайды айқастыра қағып жатқан екі адам.

21 көрініс

Басқа үш жігіт терезеден тақтайды шегесін жұлып ашып жатыр. Қастарында бір жас бала тұр. Жігіттер терезені ұясынан жұлып алып, жерге қойды. Оның орнына жаңа терезені салды, шегелеп қаға бастады:

– Хозяйн, мына терезені не істейміз?

– Бұл терезені мұражайға апарамыз, қанша айтқанмен, менің әкем, халқына қызмет еткен адам.

22 көрініс

Экранда – үнқату:

Заман ауысқанда заманауи құндылықтар алмасады, бірақ кісіліктік қасиет ешқашан өзгермейді. Өнер сол кісіліктік қасиетті жырлайды.

23 көрініс: соңғы титрлар

Ақпан, 2018 жыл